ธนาคารกลางจีนแจงไม่มีมาตรการลดค่าเงินหยวนเพื่อฉวยประโยชน์การค้า
ธนาคารกลางจีนออกแถลงการณ์แจงไม่มีมาตรการลดค่าเงินหยวนเพื่อฉวยประโยชน์การค้า
1 ก.ค. 2559

ธนาคารกลางจีน (PBOC) เปิดเผยผ่านแถลงการณ์ออนไลน์ว่า จีนมิได้มีความตั้งใจที่จะลดค่าเงินหยวน เพื่อฉวยประโยชน์ทางการค้าโลก และไม่มีมาตรการลดค่าเงินในระยะยาว โดยเงินหยวนยังคงมีเสถียรภาพ แม้ว่า เศรษฐกิจโลกจะผันผวนจากการที่อังกฤษแยกตัวออกจากสหภาพยุโรป
ทั้งนี้แถลงการณ์ดังกล่าวมีขึ้นภายหลังที่สื่อได้รายงานเกี่ยวกับการปรับตัวลงอย่างรุนแรงของอัตราแลกเปลี่ยนค่าเงินหยวนในช่วงสิ้นปี โดย PBOC ออกมาแถลงว่ารายงานหลายแหล่งก่อให้เกิดการเข้าใจผิดและส่งผลลบต่อตลาด รวมไปถึงการเก็งกำไรค่าเงิน เราขอประณามการกระทำซึ่งไร้ความรับผิดชอบและขัดต่อจรรยาบรรณวิชาชีพ
โดย PBOC ยังเพิ่มเติมว่า ค่าเงินหยวนมีแนวโน้มที่จะยังคงเสถียรภาพในระดับที่เหมาะสม เนื่องจากปัจจัยพื้นฐานทางเศรษฐกิจของจีนนั้นแข็งแกร่ง
ทั้งนี้เศรษฐกิจจีนจะยังเติบโตอย่างต่อเนื่องและดุลการชำระเงินยังคงมีกำไร เนื่องจากความสมบูรณ์ของทุนสำรองในตลาดแลกเปลี่ยนเงินตราสากล (Forex) เงื่อนไขทางการเงินอันมั่นคง และระบบการเงินที่เสถียร ประเทศจีนจะปฏิรูปตลาด Forex และปล่อยให้ตลาดมีบทบาทในการชี้ขาดค่าเงินต่อไป
นับเป็นครั้งที่ 2 ในสัปดาห์นี้ที่ PBOC ได้ออกมาตอกหน้ารายงานอันบิดเบือนจากสื่อบางสำนัก รวมถึงออกมาวิพากษ์วิจารณ์รายงานของสำนักข่าวต่างชาติเกี่ยวกับนโยบายดอกเบี้ยของจีนด้วย 
อนึ่งก่อนหน้านี้ ธนาคารกลางจีน ได้ปรับลดค่ากลางเงินหยวนรายวันลง 1.53% สู่ระดับ 6.6528 หยวนต่อดอลลาร์สหรัฐ ในเช้าวันนี้ (28 มิ.ย.) สำหรับในตลาดปริวรรตเงินตราต่างประเทศของจีนนั้น เงินหยวนได้รับอนุญาตให้ปรับตัวขึ้นหรือลงไม่เกิน 2% จากอัตราค่ากลางของการซื้อขายแต่ละวัน ทั้งนี้ อัตราค่ากลางสกุลเงินหยวนเมื่อเทียบกับดอลลาร์สหรัฐ อิงกับราคาเฉลี่ยแบบถ่วงน้ำหนัก ก่อนที่ตลาดจะเปิดทำการซื้อขายในแต่ละวัน